《贺新郎·本意》
清代·邹韬

春去江南陌。昼沉沉、紫樱已熟，绿阴如滴。南国相思红豆子，一树珊瑚初实。

羡仙偶、彭郎比翼。同调求凰已如愿，会真真、屏启芙蓉碧。

双照处，谐琴瑟。

妆成却怪脂痕湿。对菱花、朝霞浅映，输卿颜色。天上兰香本情种，暗递芳情脉脉。

证旧约、前生应识。玉佩瑶簪今都在，画双蛾、好借凌云笔。

年少乐，君须惜。